અમેરિકાના ફિલાડેલ્ફિયામાં આવેલા મ્યુઝિયમમાંથી હજારોની સંખ્યામાં જીવ-જંતુઓ, જીવાત તેમજ કરોળિયાઓની ચોરી થયાનો વિચિત્ર બનાવ બન્યો છે. એક અંદાજ મુજબ જે જીવ-જંતુઓની ચોરી થઈ છે તેનું મૂલ્ય લગભગ ૫૦,૦૦૦ અમેરિકન ડોલર આંકવામાં આવ્યું છે. ફિલાડેલ્ફિયા સિટીના જીવ-જંતુઓ માટેના વિખ્યાત મ્યુઝિયમ ‘ઇન્સેક્ટેરિયમ એન્ડ બટરફ્લાય પેવેલિયન’માંથી ૭,૦૦૦ જેટલા જીવોની ચોરી થઈ છે. જેમાં કેટલાક ખૂબ ઝેરી પ્રજાતિના કરોળિયાઓનો પણ સમાવેશ થાય છે. ચોરો આ મ્યુઝિયમના ૯૦ ટકા જીવ-જંતુ ચોરી ગયા છે. આમાં કેટલાક જીવ તો ખૂબ જ ખતરનાક માનવામાં આવે છે. આમાં છ આંખોવાળા ‘સેન્ડ સ્પાઇડર’નો એક ડંખ ભોગ બનનારના શરીરના ૨૫ ટકા ભાગમાં સડો કરી દેવા માટે પૂરતો છે. મ્યુઝિયમના સીઇઓ જ્હોન કેમ્બ્રિજે જણાવ્યું કે, ‘ચોરાયેલા જીવ-જંતુઓની કિંમત ૪૦,૦૦૦થી ૫૦,૦૦૦ હજાર અમેરિકન ડૉલરની આસપાસ હોવાનો પ્રાથમિક અંદાજ છે. જેમના પર આ ચોરીની આશંકા છે તે શખ્સો અગાઉ આ મ્યુઝિયમમાં કામ કરતા હતા અને તેમને કેટલાંક કારણોસર નોકરીમાંથી દૂર કરવામાં આવ્યા હતા. કોણ કોણ આ ચોરીમાં સામેલ છે તેની પણ અમને ખબર છે. અમે તેમના ચહેરા સીસીટીવી કેમેરા દ્વારા ઓળખી લીધા છે. ચોરી કર્યા પછી તેઓ ખાલી બોક્સ અહીં મૂકતા ગયા છે.’ મ્યુઝિયમને ફરીથી શરૃ કરવા માટે સત્તાવાળાઓએ ફંડ એકઠું કરવા માટે સોશિયલ મીડિયામાં ‘ગો ફંડ મી’ નામે અભિયાન પણ શરૃ કર્યું છે. જીવ-જંતુઓની અજીબોગરીબ દુનિયાનો પરિચય કરાવતા આ મ્યુઝિયમને ફરી શરૃ કરવા માટે લોકો પણ આગળ આવી રહ્યા છે.